РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број 06-2/50-14

30. април 2014. године

Б е о г р а д

ЗАПИСНИК

СА ЧЕТВРТЕ СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 30. АПРИЛА 2014. ГОДИНЕ

Седница је почела у 12,00 часова.

Седницом је председавао Зоран Бабић, председник Одбора.

Седници су присуствовали чланови Одбора: Катарина Ракић, Александар Марковић, Олгица Батић, Снежана Маловић, Весна Мартиновић, Љубиша Стојмировић, Ирена Вујовић, Верољуб Матић, Обрад Исаиловић, Душица Стојковић и Драгана Баришић.

Седници су присуствовали заменици одсутних чланова Одбора: Срђан Кружевић, заменик Петра Петровића, Мира Петровић, заменик Милана Кркобабића и Стефана Миладиновић, заменик Милисава Петронијевића.

Седници нису присуствовали чланови Одбора: Петар Петровић, Милан Кркобабић, Милисав Петронијевић, Ђорђе Милићевић и Дарко Лакетић.

Седници је присуствовала и Јана Љубичић, генерални секретар Народне скупштине.

На предлог председника Одбора, Одбор је једногласно одлучио да из предложеног дневног реда повуче тачку 4 .„Разматрање захтева генералног секретара Народне скупштине за давање сагласности за заснивање радног односа на одређено време због повећаног обима посла (21 број 112-1220/14 од 29. априла 2014. године)“.

Одбор је једногласно утврдио следећи

Д н е в н и р е д:

1. Разматрање оставки које су на функцију народног посланика поднели: Снежана Богосављевић - Бошковић (01 број 118-1137/14 од 27. априла 2014. године), Александар Антић (01 број 118-1138/14 од 27. априла 2014. године), Ивица Дачић (01 број 118-1139/14 од 27. априла 2014. године), Небојша Стефановић (01 број 118-1140/14 од 27. априла 2014. године), Александар Вулин (01 број 118-1141/14 од 27. априла 2014. године), Вања Удовичић (01 број 118-1142/14 од 27. априла 2014. године), Јадранка Јоксимовић (01 број 118-1143/14 од 27. априла 2014. године), Горан Кнежевић (01 број 118-1154/14 од 28. априла 2014. године) и Радомир Николић (01 број 118-1170/14 од 28. априла 2014. године);

2. Предлог одлуке о радном ангажовању консултаната у посланичким групама у Народној скупштини, који је поднео народни посланик Зоран Бабић (21 број 02-1171/14 од 28. априла 2014. године);

3. Разматрање Захтева генералног секретара Народне скупштине за давање сагласности за заснивање радног односа на одређено време са консултантима за обављање стручних и административних послова у посланичким групама (21 број 112-1068/14 од 24. априла 2014. године);

4. Разно.

**Прва тачка дневног реда**: Разматрање оставки које су на функцију народног посланика поднели: Снежана Богосављевић - Бошковић (01 број 118-1137/14 од 27. априла 2014. године), Александар Антић (01 број 118-1138/14 од 27. априла 2014. године), Ивица Дачић (01 број 118-1139/14 од 27. априла 2014. године), Небојша Стефановић (01 број 118-1140/14 од 27. априла 2014. године), Александар Вулин (01 број 118-1141/14 од 27. априла 2014. године), Вања Удовичић (01 број 118-1142/14 од 27. априла 2014. године), Јадранка Јоксимовић (01 број 118-1143/14 од 27. априла 2014. године), Горан Кнежевић (01 број 118-1154/14 од 28. априла 2014. године) и Радомир Николић (01 број 118-1170/14 од 28. априла 2014. године)

Председник Одбора обавестио је чланове Одбора да су оставке Снежане Богосављевић - Бошковић, Александра Антића, Ивице Дачића, Небојше Стефановића, Александра Вулина, Вање Удовичића, Јадранке Јоксимовић, Горана Кнежевића и Радомира Николића на функцију народног посланика поднете у складу са Законом о избору народних посланика и Пословником Народне скуштине, као и да су именовани, у складу са чланом 198. став 2. Пословника Народне скупштине, позвани да присуствују овој седници.

Дискусије није било.

На предлог председника, Одбор је једногласно усвојио и Народној скупштини поднео следећи

И З В Е Ш Т А Ј

Одбор је утврдио да је подношењем оставки народних посланика Небојше Стефановића, Александра Вулина, Вање Удовичића, Јадранке Јоксимовић, Горана Кнежевића и Радомира Николића, изабраних са Изборне листе АЛЕКСАНДАР ВУЧИЋ - БУДУЋНОСТ У КОЈУ ВЕРУЈЕМО (Српска напредна странка, Социјалдемократска партија Србије, Нова Србија, Српски покрет обнове, Покрет социјалиста), Снежане Богосављевић - Бошковић, Александра Антића и Ивице Дачића, изабраних са Изборне листе ИВИЦА ДАЧИЋ - „Социјалистичка партија Србије (СПС), Партија уједињених пензионера Србије (ПУПС), Јединствена Србија (ЈС)“, наступио случај из члана 88. став 1. тачка 2. Закона о избору народних посланика, у коме се подношење оставке наводи као један од разлога за престанак мандата народном посланику пре истека времена на које је изабран, те предлаже да Народна скупштина, у смислу члана 88. ст. 3. и 4. истог закона, констатује престанак мандата именованим народним посланицима.

На тај начин омогућава се избор нових народних посланика, путем додељивања мандата од стране подносилаца наведених изборних листа другим кандидатима, у складу са чланом 92. Закона о избору народних посланика.

За известиоца Одбора на седници Народне скупштине одређен је Зоран Бабић, председник Одбора.

**Друга тачка дневног реда**: Предлог одлуке о радном ангажовању консултаната у посланичким групама у Народној скупштини, који је поднео народни посланик Зоран Бабић (21 број 02-1171/14 од 28. априла 2014. године)

Председник Одбора је упознао чланове и заменике чланова Одбора са садржином Предлога одлуке о радном ангажовању консултаната у посланичким групама у Народној скупштини који је у складу са чланом 40. Закона о Народној скупштини поднео Одбору. Предложеном одлуком утврђено је право сваке посланичке групе да радно ангажује консултанте за обављање стручних и административних послова. Такође, радно правни статус консултаната је уподобљен са одредбама Закона о државним службеницима и Одлуке о организацији и раду Службе Народне скупштине и с тим у вези, предвиђено је да: консултанти заснивају радни однос на одређено време док постоји посланичка група за коју су ангажовани, а најдуже до краја сазива Народне скупштине; да генерални секретар Народне скупштине, на захтев председника посланичке групе, доноси решења о заснивању радног односа са консултантима на одређено време, као и да су за послове које обављају, консултанти одговорни председнику посланичке групе за коју су ангажовани.

На основу ове одлуке, све посланичке групе ће имати исти број консултаната као и у претходном сазиву Народне скупштине осим Посланичке групе Демократске странке, која ће моћи да ангажује четири лица док ће Посланичка група Српске напредне странке која има 136 народних посланика ангажовати 12 лица што у маси износи укупно 38 лица, односно четири лица мање у односу на претходни сазив Народне скупштине када је за потребе посланичких група према важећој Одлуци Административног одбора о радном ангажовању консултаната за стручне и административне послове посланичких група у Народној скупштини 28 број 112-2161/08 од 22. септембра 2008. године, било ангажовано укупно 42 лица.

Дискусије није било.

На предлог председника, Одбор је једногласно донео Одлуку о радном ангажовању консултаната у посланичким групама у Народној скупштини која ступа на снагу даном доношења када престаје да важи Одлука Административног одбора о радном ангажовању консултаната за стручне и административне послове посланичких група у Народној скупштини 28 број 112-2161/08 од 22. септембра 2008. године.

**Трећа тачка дневног реда**: Разматрање Захтева генералног секретара Народне скупштине за давање сагласности за заснивање радног односа на одређено време са консултантима за обављање стручних и административних послова у посланичким групама (21 број 112-1068/14 од 24. априла 2014. године)

Генерални секретар Јана Љубичић, образложила је члановима и заменицима чланова Одбора захтев који је упутила Одбору ради добијања сагласности за заснивање радног односа на одређено време са консултантима за обављање стручних и административних послова у посланичким групама, складу са одлукама Одбора којима се уређује радно ангажовање консултаната у посланичким групама у Народној скупштини.

Дискусије није било.

На предлог председника, Одбор је једногласно дао сагласност генералном секретару Народне скупштине да заснује радни однос на одређено време са консултантима за обављање стручних и административних послова у посланичким групама у Народној скупштини, у складу са одлукама Одбора којима се уређује радно ангажовање консултаната у посланичким групама у Народној скупштини.

**Четврта тачка дневног реда: Разно**

У оквиру ове тачке није било питања и предлога.

\*\*\*

Седница је завршена у 12,20 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић Зоран Бабић